কুলদীপ নেই কেন, টিম ম্যানেজমেন্টকে ধুয়ে দিলেন অশ্বিন

স্পোর্টস ডেস্ক: অস্ট্রেলিয়ার (Australia) বিরুদ্ধে একদিনের সিরিজের প্রথম ম্যাচে সাত উইকেটে হেরে গিয়েছে ভারত (India)। বৃষ্টিবিঘ্নিত ম্যাচে ২৬ ওভারে ১৩৬ রান করে শুভমন গিলের (Shubman Gill) দল যা ডাকওয়ার্থ লুইস নিয়মে ১৩১ হয়ে যায়। ২১.১ ওভারে তিন উইকেট হারিয়ে সেই রান তুলে দেন মিচেল মার্শরা (Mitchell Marsh)। এ ম্যাচের পর টিম ম্যানেজমেন্টের দল নির্বাচন নিয়ে তুমুল উষ্মা প্রকাশ করলেন প্রাক্তন স্পিনার রবিচন্দ্রন অশ্বিন (Ravichandran Ashwin)।

প্রথম ম্যাচে খেলানো হয়নি রিস্টস্পিনার কুলদীপ যাদবকে (Kuldeep Yadav)। তা নিয়েই ক্ষোভ প্রকাশ করেছেন অশ্বিন। নিজের ইউটিউব চ্যানেলে তিনি বলেন, “আমি বুঝতে পারছি যে নীতীশ রেড্ডির সঙ্গে দুই স্পিনার খেলানোর বিষয়টা। ওয়াশিংটন এবং অক্ষর দুজনেই ব্যাট করতে পারে। কিন্তু একটু নজর তো বোলিংয়েও দাও। এই ধরনের বড় মাঠে যদি স্বাধীনতার সঙ্গে কুলদীপ বল করতে না পারে, তাহলে আর কোথায় করবে?”

আরও পড়ুন: অ্যানফিল্ড দুর্গে লিভারপুলকে ধরাশায়ী করল ম্যান ইউ

অশ্বিনের মতে, ব্যাটারদের আড়াল করতে গিয়ে অতিরিক্ত অলরাউন্ডার খেলানো হচ্ছে, যেখানে সেরা বোলারদের খেলানো উচিত। তিনি বলেন, “ওরা ব্যাটিং গভীরতার কথা বলবে, কিন্তু যদি ব্যাটিং গভীরতার উপর দল নির্বাচন হয় তাহলে ব্যাটারদের দায়িত্ব নিতে হবে, তাই না? রান করা তো ব্যাটারদের কাজ। যদি অতিরিক্ত ব্যাটার খেলানো হয় তাহলে সেই ব্যাটারদের আড়াল করা হচ্ছে। আমি সবসময় বলব, তোমার সেরা বোলারদের খেলাও।”

তিনজন অলরাউন্ডার খেলানো নিয়েও প্রশ্ন তুলেছেন অশ্বিন। তাঁর কথায়, “কতজন অলরাউন্ডারের প্রয়োজন? তিনজন তো আছেই। একটা সময় ছিল যখন কোনও অলরাউন্ডার ছিল না। ওয়াশিংটন আছে, অক্ষর আছে, নীতীশ আছে, তারপরেও দলের সেরা স্পিনারকে খেলানো যাচ্ছে না, এটা আমার বোধগম্য হচ্ছে না।”